Ponovno nagradili posavske inovatorje

Nagrajenih sedem inovacij in 14 inovatorjev
Posavska območna zbornica GZS je danes nagradila avtorje sedmih inovacij in jim podelila eno zlato, tri srebrne in tri bronasta priznanja. Posavske inovatorje  bodo na nacionalnem nivoju ocenjevanja zastopali inovatorji iz INO Brežice in dve inovatorski ekipi iz družbe ZEL-EN.

GZS Območne zbornice Posavje je tudi za leto 2013 objavila razpis za najboljše inovacije in to že enajstič po vrsti. Njena sedemčlanska komisija za ocenjevanje inovacij, ki ji predseduje dr. Tomaž Žagar, je prejela osem inovacijskih prijav 15 inovatorjev, izmed katerih je komisija pozitivno ocenila sedem inovacij in avtorjem podelila eno zlato, tri srebrne in tri bronasta priznanja.
Zlato priznanje so prejeli inovatorji Tone Vogrin, Branko Kos in Borut Lipoglavšek iz podjetja INO Brežice za profesionalni mulčer Profi mega, ki je primeren za kvalitetno drobljenje rastlinskih, lesnih ostankov v najtežjih pogojih, kmetijstvu in komunali. Inovativna konstrukcija omogoča velik pretok mase in visoko delovno hitrost do 16 km/h. Omogoča tudi enostaven in hiter priklop mulčerja na prednji ali zadnji tritočkovni sistem traktorja. V mulčerju je vgrajen dvospiralni rotor s 45° delitvijo delovnih teles, porabi za drobljenje do 24 % manj energije. Rotor deluje mirneje, obremenitev na ležaje in sestavne dele pa je manjša.

Srebrno priznanje so prejele tri inovacije. Inovatorja Slavko Slavič in Dušan Ćalić iz družbe ZEL-EN za razvoj digitalnega merilnika reaktivnosti nove generacije, dr. Janez Gale in Primož Bajc, prav tako iz družbe ZEL-EN za sistem za disipacijo energije za varno in stabilno obratovanje hidroelektrarn ter Jože Gerjevič, Ivi Čakš in Aleksander Gelb iz družbe Hermes PE Krško za e-licitacijo. Slednja je programska rešitev oziroma novo programsko orodje na slovenskem trgu za optimizacijo nabavnega procesa ter gospodarno naročanje. Pri tem gre za obrnjeno elektronsko dražbo s ciljem izbora najboljšega ponudnika ter doseženimi prihranki v času in denarju.
Bronasto priznanje so prejeli: Rudi Rajterič iz HPG Brežice za pridelavo soje, inovatorja Marko Šegula in Matej Vene iz Sipro Inženiring za program za masovno preverjanje in vnos sprememb (popravkov) v projektivi in inženiringu ter Matic Pribožič Repovš iz Šolskega centra Krško-Sevnica za mobilno aplikacijo Milijonar Slovenije.
Na svečani podelitvi priznanj, ki je potekala v mali dvorani krškega kulturnega doma, je o konkretnih predlogih za gospodarsko rast in nova delovna mesta spregovoril tudi slavnostni govornik predsednik Gospodarske zbornice Slovenije mag. Samo Hribar Milič.

